ঘটনা পশ্চিম মেদিনীপুরের কোতোয়ালি থানার নয়াগ্রাম এলাকার৷ নয়াগ্রাম এলাকার বাসিন্দা বাবলু মাইতি, পেশায় ব্যঙ্কের কর্মী৷ বাবলুবাবুর ভাই বর্ডার সিকিউরিটি ফোর্সের জওয়ান৷ স্বচ্ছল বাবলুবাবুদের দোতলা পাকা বাড়ি৷ গত সোমবার থেকে বাবলুবাবুদের বাড়িতে ছোটখাটো কাপড়ে হঠাৎ করে আগুন লেগে যাওয়ার ঘটনা ঘটছিল৷ প্রথমে সেগুলি কারোর ভুলে কোনও কারণে লেগে থাকতে পারে বলে এড়িয়ে গেলেও টনক নড়ে যায় বুধবার রাতে৷ বুধবার রাত সাড়ে ৯টা নাগাদ বাড়ির সকলে খেয়ে দেয়ে ঘুমোতে যাচ্ছিলেন৷ তখন দেখেন, হঠাৎ বেডরুমের জানালায ঝোলানে পর্দা দাউ দাউ করে আগুনে জ্বলে উঠল৷ তখনই নেভালেও আতঙ্কে সারারাত ঘুমোতে পারেননি পরিবারের লোকজন৷ সকালে ব্যবস্থা নেওয়ার আগে তাঁরা প্রতিবেশীদের জানান বিষয়টি৷ সকলে বাড়িতে এসে আগের পুড়ে যাওয়া কাপড় চোপড় যখন দেখছিলেন, তখন হঠাৎ করে দেওয়ালে ঝোলানো ক্যালেন্ডার দাউ দাউ করে জ্বলে ওঠে৷ দ্রুত সেই আগুন নিভিয়ে প্রতিবেশীরা সকলকে বাড়ি থেকে বের করে আনেন৷ বাড়ির সমস্ত জিনিসপত্র মুহূর্তে বের করে বাড়ির বাইরে নিয়ে আসা হয়৷ আতঙ্ক ছড়িয়ে পড়ে পাড়ায়৷ বাচ্চা-বুড়ো-মহিলা— সকলকে নিয়ে মাইতি পরিবার দিনভর বাইরে কাটান৷ কোতোয়ালি থানা ও দমকলে ফোন করে জানালে বেলা ১টার পরে তাঁরা হাজির হন৷ দমকলের কর্মীরা নিচে দাঁড়িয়ে যখন সব দেখছিলেন, তখন তিনতলায় থাকা একটি ব্যাগের কাপড়চোপড়ে আগুন ধরে যায়৷ দমকলের কর্মীরা দেখে হতভম্ভ৷ তাঁরা হাত তুলে দেন এর সমাধান করতে গিয়ে৷ কোতোয়ালি থানার পুলিশ ও দমকল দুই পক্ষই জানায় এটা অন্য কোন গ্যাসের কারণে হচ্ছে৷ বিশেষজ্ঞকে জানাতে হবে৷ তবে দেখা গিয়েছে, বাড়ি থেকে শতাধিক ফুট দুরে বাবলুবাবুদের পরিত্যক্ত একটি গোবর গ্যাসের চেম্বার ছিল৷ যা গত পাঁচবছর আগেই পরিত্যক্ত হয়েছে৷ তাই নিয়ে সন্দেহ হওয়াতে বৃহস্পতিবার সকাল থেকে তাতে জল দিয়ে ধুয়ে দেওয়া হয়েছে৷ কিন্তু তাতেও সমাধান হয় নি৷ তবে প্রশাসনের পক্ষ থেকে খড়্গপুর আইআইটির বিশেষজ্ঞদের খবর দেওয়া হয়েছে বলে জানা গিয়েছে৷ এই বিষয়ে বিদ্যাসাগর বিশ্ববিদ্যালয়ের রসায়ন বিভাগের অধ্যাপক ব্রজগোপাল দাস জানান— “ পাশাপাশি কোথাও কোনো দাহ্য গ্যাসের উৎস থাকলে এমন হতে পারে, তা ছাড়া পরিত্যক্ত জিনিস থেকে কিছু গ্যাস তৈরি হয়েও এমন ঘটতে পারে৷ তবে পুরো বিষয়টি ঘটনাস্থলে না দেখে সঠিক বলা যাবে না৷ ”